b'\n_START_ARTICLE_\nAlbert Kahn (bankmann)\n_START_SECTION_\nBakgrunn\n_START_PARAGRAPH_\nHan ble f\xc3\xb8dt som Abraham Kahn i en j\xc3\xb8disk familie og som den eldste av fire barn av Louis Kahn (kveghandler) og Babette Kahn (f\xc3\xb8dt Bloch) (hjemmev\xc3\xa6rende). I forbindelse med den fransk-pr\xc3\xb8yssiske krig i 1871 ble Alsace og deler av Lorraine en del av Tyskland. Likesom mange andre familier valgte familien Kahn i 1872 \xc3\xa5 flytte til omr\xc3\xa5det Saint-Mihiel ved elven Meuse. Moren d\xc3\xb8de i 1870 da Kahn var 10 \xc3\xa5r gammel og i 1873 fortsatte Kahn sine skolestudier p\xc3\xa5 gymnaset i Saverne (Coll\xc3\xa8ge de Saverne)._NEWLINE_Kahn ankom Paris i en alder av 16 \xc3\xa5r og begynte \xc3\xa5 bruke navnet Albert. I Paris begynte hans karriere som confectionneur (selger) i en konfeksjonsbutikk p\xc3\xa5 Rue Montmarte. Som 21-\xc3\xa5rig bankelev ble han ansatt han hos br\xc3\xb8drene Charles og Edmond Goudchaux i deres bank._NEWLINE_Kahn fortsatte med \xc3\xa5 studere p\xc3\xa5 \xc3\x89cole normale sup\xc3\xa9rieure og her m\xc3\xb8tte han sin l\xc3\xa6rermester og livslange venn Henri Bergson. _NEWLINE_Til tross for mange utenlandsreiser i forbindelse med sitt arbeide i banken lyktes det for Kahn \xc3\xa5 utdanne seg og f\xc3\xa5 en bachelorgrad i henholdsvis samfunnsvitenskap (baccalaur\xc3\xa9ats de lettres, tidligere BLitt) i 1882 og naturvitenskap i 1883. Han begynte \xc3\xa5 studere videre til advokat, og var ferdig utdannet i 1885.\n_START_SECTION_\nBankier\n_START_PARAGRAPH_\nI banken oppdaget Goudchaux Kahns talent for bankvirksomhet og i perioden 1889-1893 oppbygde Kahn en formue ved \xc3\xa5 spekulere i gull- og diamantgruver i S\xc3\xb8r-Afrika. Kahn endte som seniorpartner til Edmond Goudchaux i banken. _NEWLINE_Den 4. september 1893 leide Kahn et hus i Boulogne-sur-Seine som han senere kj\xc3\xb8pte, utvidet det og startet oppbygningen av sin hage. \xc3\x85rene 1894\xe2\x80\x931910 fikk landskapsarkitekten Achille Duch\xc3\xaane gestalte et stort anlegg, der hagekultur fra de forskjelligste verdenshj\xc3\xb8rner ble gjenskapt. Her pleide Kahn \xc3\xa5 pleie sine vennskap og kontakter, blant dem blant annet Albert Einstein, Austen Chamberlain, Raymond Barr\xc3\xa8s, Paul Val\xc3\xa9ry, Anatole France og Auguste Rodin._NEWLINE_I 1898 startet Kahn sin egen bank under navnet Bank Kahn p\xc3\xa5 adressen 102 Rue de Richelieu i Paris. Bankforretningen gikk strykende. Det ble samarbeidet med finansielle institusjoner og syndikater om l\xc3\xa5n og finansiering av internasjonale industriprosjekter \xe2\x80\x93 spesielt i Japan. Banken sikret Kahn l\xc3\xb8pende inntekt i forbindelse med alle mulige former for spekulative aksjeinvesteringer. Kahns evner for \xc3\xa5 se investeringsmuligheter \xc3\xb8ket bankens og Kahns formue og renomme i Frankrike s\xc3\xa5vel internasjonalt._NEWLINE_I starten av 1900-tallet var Kahn en av verdens rikeste mennesker.\n_START_SECTION_\nFargefotografi\n_START_PARAGRAPH_\nI 1909 innledet Kahn et ambisi\xc3\xb8st prosjekt for \xc3\xa5 skape et fargefotografisk arkiv over verdens folkeslag. Prosjektet kalte han for Archives of the Planet og kom til slutt opp i 72000 fotografier._NEWLINE_Internasjonalisten og idealisten Kahn benyttet seg av den da nye autochromemetoden, verdens f\xc3\xb8rste brukervennlige, fargeekte fotografiske system, for \xc3\xa5 fremme interkulturell fred og forst\xc3\xa5else._NEWLINE_Kahn brukte sin enorme formue til \xc3\xa5 sende en gruppe fotografer til mer enn femti land verden over, ofte ved avgj\xc3\xb8rende tidspunkter i deres historie, da gamle kulturer var p\xc3\xa5 randen til \xc3\xa5 forandres for alltid av krig og globalisering. De dokumenterte sammenbruddet av b\xc3\xa5de \xc3\x98sterrike-Ungarn og Det osmanske rike, de siste tradisjonelle keltiske landsbyene i Irland bare noen \xc3\xa5r f\xc3\xb8r de ble revet, og soldatene i f\xc3\xb8rste verdenskrig - i skyttergravene, n\xc3\xa5r de laget mat og vasket sine uniformer. De tok de tidigst kjente fargefotografier i land s\xc3\xa5 lang fra hverandre som Vietnam og Brasil, Mongolia og Norge, Benin og USA._NEWLINE_I begynnelsen av 1929 var Kahn fortsatt en av de rikeste menn i Europa. Wall Street-krasjet senere samme \xc3\xa5r slo hans finansielle imperium i grus og i 1931 var han n\xc3\xb8dt til \xc3\xa5 avslutte sitt fotografiske prosjekt. Samlingen Archives of the Planet, som forvares p\xc3\xa5 Mus\xc3\xa9e Albert-Kahn n\xc3\xa6r Paris, anses v\xc3\xa6re den viktigste samlingen av tidlige fargefotografier i verden.'